Erica’s lejlighed er lille men meget velholdt. Den ligger på 3. sal i et stort typisk romersk ejendomskompleks. Hoveddøren til lejligheden fører direkte ind til en fordelingsgang.
Til venstre ligger et stort værelse med dobbeltseng, ligeud ligger et lille men velfungerende køkken med gaskomfur, lille ovn og alt i service (ingen opvaskemaskine), lidt til højre ligger badeværelset med toilet, bidet og bruserkabine. Yderst til højre ligger endnu et værelse med en alkove-lignende seng samt en stor indbygget “klap-ud-seng”. Alt fremstod fint og rent og der var masser af håndklæder og sengetøj. Der er tilknyttet 3 små altaner til lejligheden, en ud for hvert rum. Altanerne har morgensol og skygge om aftenen.

Der er velfungerende WI-FI I hele lejligheden. Navn og adgangskode ligger på et skrivebord i det ene værelse. Lejligheden er behagelig rolig – skøn at vende tilbage til efter en hektisk dag i Rom.

Vi havde opgivet vores ankomsttidspunkt med en margen på 2 timer. Da vi var 15 minutters gang fra lejligheden meldte vi vores ankomst pr. telefon til Erica og vi måtte kun vente 5 min ved lejligheden før en mand bød os velkommen, viste os lejligheden og fortalte lidt om området. Vi fik udleveret et sæt nøgler.

På hovedgaden, Via delle Fornaci, er der flere små butikker hvor man kan købe alt fra vin til vaskepulver og der er adskillige restauranter, de fleste ganske små og nogen af dem kun morgenrestauranter, men altså adskillige restauranter og butikker inden for ganske få hundrede meter.

Vi valgte at opleve Rom til fods, og vi følte at lejligheden lå perfekt til dette. Vi betragtede Peterskirken som vores egen sognekirke, da den kun lå 6 minutters gang væk og var derfor vores pejlemærke når vi havde været rundt I byen.

Spadseretider til enkelte seværdigheder:
Peterskirken – 6 min
Trevi fontænen – 30 min
Den spanske trappe 30 min
Colloseum – 40 min

Nærmeste metrostation ligger ca. 20 minutters gang fra lejligheden (modsat Peterskirken).

Vi kan varmt anbefale Erica’s lejlighed – til prisen er den et fund.

Ps. Hvis du ønsker at undgå turistfælderne når du skal på restaurant i Rom, kan vi varmt anbefale Anders Grøndahl’s bog: Spiseguiden til Rom.
Heri finder du en beskrivelse af 24 restauranter i Rom, inddelt i 3 katagorier: Billig, mellem og dyr. På 4 dage nåede vi 1 dyr, 1 mellem og 5 billige restauranter. Alle steder fik vi pragtfuld mad.
Billig restaurant: Hovedret ca. 12 euro, husets vin 8 euro, dessert 6 euro.

Helle, Lars og Lars